Document ID: 32015D0158

KOMISIJOS ĮGYVENDINIMO SPRENDIMAS (ES) 2015/158
2015 m. sausio 30 d.
kuriuo pagal Europos Parlamento ir Tarybos reglamentą (EB) Nr. 443/2009 du „Robert Bosch GmbH“ našieji kintamosios srovės generatoriai patvirtinami kaip naujoviškos keleivinių automobilių išmetamo CO2 kiekio mažinimo technologijos
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. balandžio 23 d. Europos Parlamento ir Tarybos reglamentą (EB) Nr. 443/2009, nustatantį naujų keleivinių automobilių išmetamų teršalų normas pagal Bendrijos integruotą principą mažinti lengvųjų transporto priemonių išmetamo CO2 kiekį (1), ypač į jo 12 straipsnio 4 dalį,
kadangi:
(1)
tiekėjas „Robert Bosch GmbH“ (toliau - pareiškėjas) 2013 m. gruodžio 2 d. ir 2014 m. gegužės 6 d. pateikė dvi paraiškas dėl „Robert Bosch GmbH“ našiųjų kintamosios srovės generatorių patvirtinimo kaip naujoviškų technologijų:
Nr.
Naujoviška technologija
1.
Našusis kintamosios srovės generatorius su didelio našumo diodais (DND)
2.
Našusis kintamosios srovės generatorius su sinchroniniu aktyviuoju lygintuvu (SAL)
(2)
abiejų paraiškų išsamumas įvertintas pagal Komisijos įgyvendinimo reglamento (ES) Nr. 725/2011 (2) 4 straipsnį. Komisija nustatė, kad naujoviškos technologijos Nr. 1 pirminėje paraiškoje trūksta tam tikros svarbios informacijos, ir paprašė pareiškėjo tą informaciją pateikti. Pareiškėjas pateikė informaciją 2014 m. gegužės 6 d. Nustatyta, kad abi paraiškos išsamios, ir Komisijos atliekamo abiejų paraiškų vertinimo laikotarpis pradėtas skaičiuoti nuo kitos dienos po to, kai paraiškos buvo oficialiai gautos, t. y. nuo 2014 m. gegužės 7 d.;
(3)
abi paraiškos įvertintos pagal Reglamento (EB) Nr. 443/2009 12 straipsnį, Įgyvendinimo reglamentą (ES) Nr. 725/2011 ir Naujoviškų technologijų pripažinimo paraiškų rengimo pagal Reglamentą (EB) Nr. 443/2009 technines gaires (toliau - techninės gairės) (3);
(4)
paraiškoje Nr. 1 nurodytas „Robert Bosch GmbH“ našusis kintamosios srovės generatorius su DND. Našiajame kintamosios srovės generatoriuje su DND optimizuota komponentų konstrukcija ir naudojami didelio našumo diodai. Be naujosios DND technologijos diodų, didesnis pareiškėjo kintamosios srovės generatoriaus našumas, palyginti su bazinio kintamosios srovės generatoriaus našumu, pasiekiamas dėl nuostolių geležyje sumažinimo optimizavus plieną ir laminavimą, geležies elementų ilgį ir dantų skerspjūvį, oro tarpą tarp rotoriaus ir statoriaus, lenktapolio rotoriaus polių kamerą ir fazinę varžą. Todėl ši technologija skiriasi nuo kitų našiųjų kintamosios srovės generatorių, kurie patvirtinti kaip ekologinės naujovės pagal Komisijos įgyvendinimo sprendimus 2013/341/ES (4) ir 2014/465/ES (5);
(5)
paraiškoje Nr. 2 nurodytas „Robert Bosch GmbH“ našusis kintamosios srovės generatorius su SAL. Našiojo kintamosios srovės generatoriaus su SAL našumas yra ne mažesnis kaip 78 % Pagrindinis našumo padidėjimas pasiekiamas pradėjus naudoti aktyviojo lyginimo MOP (metalo-oksido-puslaidininkio) tranzistoriais technologiją. Be to, pareiškėjo našiojo kintamosios srovės generatoriaus su SAL našumas, palyginti su bazinio kintamosios srovės generatoriaus našumu, yra didesnis dėl nuostolių geležyje sumažinimo optimizavus plieną ir laminavimą, geležies elementų ilgį ir dantų skerspjūvį, oro tarpą tarp rotoriaus ir statoriaus, lenktapolio rotoriaus polių kamerą ir fazinę varžą. Todėl ši technologija skiriasi nuo kitų našiųjų kintamosios srovės generatorių, kurie patvirtinti kaip ekologinės naujovės pagal Įgyvendinimo sprendimą 2013/341/ES ir Įgyvendinimo sprendimą 2014/465/ES, taip pat nuo paraiškoje Nr. 1 nurodyto našiojo kintamosios srovės generatoriaus su DND;
(6)
Komisijos nuomone, iš paraiškose pateiktos informacijos matyti atitiktis Reglamento (EB) Nr. 443/2009 12 straipsnyje ir Įgyvendinimo reglamento (ES) Nr. 725/2011 2 ir 4 straipsniuose nurodytoms sąlygoms ir kriterijams;
(7)
pareiškėjas įrodė, kad abiejų šioje paraiškoje apibūdintų rūšių našieji kintamosios srovės generatoriai buvo naudojami ne daugiau kaip 3 % atskaitos metais (2009 m.) užregistruotų naujų keleivinių automobilių;
(8)
siekiant nustatyti, kiek sumažės išmetamo CO2 kiekis, kai transporto priemonėje bus naudojama naujoviška technologija, reikia apibrėžti bazinę transporto priemonę, pagal kurios efektyvumą turėtų būti lyginamas transporto priemonės, kurioje taikoma naujoviška technologija, efektyvumas, kaip numatyta Įgyvendinimo reglamento (ES) Nr. 725/2011 5 ir 8 straipsniuose. Komisija mano, kad, kai naujoviška technologija taikoma naujo tipo transporto priemonėje, tinkama bazine technologija reikėtų laikyti kintamosios srovės generatorių, kurio našumas 67 %. Kai „Robert Bosch GmbH“ našieji kintamosios srovės generatoriai įmontuojami į esamo tipo transporto priemones, bazine technologija turėtų būti laikomas naujausio rinkoje esančio tokio tipo transporto priemonės varianto kintamosios srovės generatorius;
(9)
pareiškėjas abiejose paraiškose pateikė išmetamo CO2 kiekio sumažėjimo apskaičiavimo metodiką, kurios formulės atitinka techninėse gairėse aprašytas supaprastinto metodo formules, taikomas našiesiems kintamosios srovės generatoriams. Komisija mano, kad pagal bandymo metodiką bus gaunami bandymų rezultatai, kuriuos galima patikrinti, pakartoti ir palyginti ir kad ją taikant galima remiantis statistiškai labai reikšmingais duomenimis praktiškai įrodyti, kaip taikant naujovišką technologiją sumažės išmetamo CO2 kiekis, kaip nustatyta Įgyvendinimo reglamento (ES) Nr. 725/2011 6 straipsnyje;
(10)
Komisija pažymi, kad pareiškėjo bandymo metodika ir formulės išmetamo CO2 kiekio sumažinimui apskaičiuoti abiem atvejais visais aspektais atitinka Įgyvendinimo sprendimo 2013/341/ES priede nurodytą metodiką. Todėl Komisija mano, kad išmetamo CO2 kiekio sumažėjimas naudojant „Robert Bosch GmbH“ našųjį kintamosios srovės generatorių su DND ir „Robert Bosch GmbH“ našųjį kintamosios srovės generatorių su SAL turėtų būti apskaičiuojamas pagal Įgyvendinimo sprendime 2013/341/ES nurodytą metodiką;
(11)
atsižvelgdama į šias aplinkybes Komisija mano, kad pareiškėjas įrodė, jog išmetamųjų teršalų kiekio sumažėjimas naudojant naujovišką technologiją yra ne mažesnis nei 1 g CO2/km;
(12)
Komisija atkreipia dėmesį, kad išmetamųjų teršalų kiekio sumažėjimą naudojant abi naujoviškas technologijas galima iš dalies įrodyti taikant standartinį bandymų ciklą, todėl galutinis patvirtintinas išmetamųjų teršalų kiekio sumažėjimas turėtų būti nustatomas pagal Įgyvendinimo reglamento (ES) Nr. 725/2011 8 straipsnio 2 dalies antrą pastraipą;
(13)
Komisija nustatė, kad abiem atvejais patikros ataskaitą parengė nepriklausoma sertifikuota įstaiga „TÜV SÜD Industrie Service GmbH“ ir kad ataskaita patvirtinami paraiškose pateikti duomenys;
(14)
atsižvelgdama į šias aplinkybes Komisija mano, kad nagrinėjamų abiejų naujoviškų technologijų pripažinimui neturėtų būti prieštaraujama;
(15)
nustatant bendrąjį ekologinės naujovės kodą, pagal Europos Parlamento ir Tarybos direktyvos 2007/46/EB (6) I, VIII ir IX priedus nurodytiną atitinkamuose tipo patvirtinimo dokumentuose, turėtų būti nustatyti individualūs šiuo sprendimu pripažįstamų naujoviškų technologijų kodai;
(16)
visi gamintojai, norintys, kad dėl šiuo sprendimu patvirtintos naujoviškos technologijos naudojimo būtų sumažintas jų vidutinis savitasis išmetamo CO2 kiekis siekiant savitosios teršalų išmetimo normos, turėtų pagal Įgyvendinimo reglamento (ES) Nr. 725/2011 11 straipsnio 1 dalį nurodyti šį sprendimą atitinkamų savo transporto priemonių EB tipo patvirtinimo sertifikato paraiškoje,
PRIĖMĖ ŠĮ SPRENDIMĄ:
1 straipsnis
1. „Robert Bosch GmbH“ našusis kintamosios srovės generatorius su didelio našumo diodais (DND), skirtas naudoti M1 kategorijos transporto priemonėse, patvirtinamas kaip naujoviška technologija pagal Reglamento (EB) Nr. 443/2009 12 straipsnį.
2. „Robert Bosch GmbH“ našusis kintamosios srovės generatorius su sinchroniniu aktyviuoju lygintuvu (SAL), kurio našumas yra ne mažesnis kaip 78 % ir kuris skirtas naudoti M1 kategorijos transporto priemonėse, patvirtinamas kaip naujoviška technologija pagal Reglamento (EB) Nr. 443/2009 12 straipsnį.
3. Išmetamo CO2 kiekio sumažėjimas dėl 1 ir 2 dalyse nurodytų kintamosios srovės generatorių naudojimo apskaičiuojamas pagal Įgyvendinimo sprendimo 2013/341/ES priede pateiktą metodiką.
4. Remiantis Įgyvendinimo reglamento (ES) Nr. 725/2011 11 straipsnio 2 dalies antra pastraipa, išmetamo CO2 kiekio sumažinimas, nustatytas pagal šio straipsnio 3 dalį, gali būti patvirtintas ir nurodytas atitikties liudijime bei atitinkamuose Direktyvos 2007/46/EB I, VIII ir IX prieduose nurodytuose tipo patvirtinimo dokumentuose tik jei išmetamo CO2 kiekio sumažinimas atitinka arba viršija Įgyvendinimo reglamento (ES) Nr. 725/2011 9 straipsnio 1 dalyje nustatytą ribą.
5. Šiuo sprendimu patvirtintoms naujoviškoms technologijoms žymėti naudojami atskiri ekologinės naujovės kodai, kurie turi būti nurodomi tipo patvirtinimo dokumentuose:
1)
našusis kintamosios srovės generatorius su didelio našumo diodais - „8“;
2)
našusis kintamosios srovės generatorius su sinchroniniu aktyviuoju lygintuvu - „9“.
2 straipsnis
Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
Priimta Briuselyje 2015 m. sausio 30 d.

Labels: 1
20
7
3
8